14-6-17

**ממשקים חקלאיים תומכי מגוון ביולוגי בישראל: ניתוח הראיות המדעיות**

ישראלי לירון1, אמדור לירון2 ודיין תמר1,3

בית הספר לזאולוגיה ע"ש גורג' ס. וייס, הפקולטה למדעי החיים, אוניברסיטת תל אביב

2 מכון דש"א, מזיאון לטבע ע"ש שטיינהרד, אוניברסיטת תל אביב

3 מזיאון לטבע ע"ש שטיינהרד, אוניברסיטת תל אביב

**רקע**: מחקר זה מציג ניתוח של הספרות המחקרית במטרה לאתר ראיות מדעיות (Conservation Evidence) לממשקים חקלאיים המסייעים לשמירה על המגוון ביולוגי באקלים ים תיכוני, ואינם פוגעים – או אף תורמים לכלכלת הייצור; זאת בכדי לפתח מערך הדרכה והכשרה עבור משקים חקלאיים בישראל. החשיבות של עבודה זו נובעת מכך שהמאמץ לשמירת שטחי שמורת טבע (Land sparing) נקלע לרוב למגבלות זמן ומרחב. אסטרטגיה לשמירת טבע משותפת (Land shearing) צוברת ניסיון באירופה ויכולה לתרום רבות לחיזוק החקלאות בישראל הנמצאת במאבק ומשבר מתמיד.

**שיטות**: נערך מאמץ לרכז מחקרי שדה כמותיים העוסקים בממשקים חקלאיים שונים ותרומת לשמירה על מגוון ביולוגי באזורים עם אקלים ים תיכוני, בעל קווי דמיון לחלקה הצפוני של ישראל. נמצאו ונסקרו 119 מחקרים. מבסיס המידע נבנו כרטיסי ממשק: לאיבחון הפעולות הממשקיות, הקבוצות הטקסונומיות ומטרות שמירת הטבע המושפעות מהממשק, השפעות אפשריות על הייצור החקלאי (חיוביות ושליליות) ומידת חוזק הראיות המדעית לתרומתו של הממשק.

**תוצאות:** רוב המחקרים שנבדקו הגיעו מהמדינות: ספרד, איטליה וצרפת. מבדיקת המחקרים אותרו 17 ממשקים, שנבחנו בספרות כממשקים שיכולים להשפיע על מגוון ביולוגי בשטחים חקלאיים. הקבוצות הטוקסונומיות הנחקרות ביותר הן: ציפורים, פרוקי רגליים, וצמחיית בר. הגידולים החקלאיים שנבדקו במחקרים הם גידולי שדה ומטעים; ענף הירקות, שיש לו חשיבות רבה בישראל, לא נבדק במחקרים. הממשקים החקלאיים שיש ראיות מוצקות שהינם תורמים לשמירת מגוון ביולוגי הם: משוכות חיות hedgerows, גידולי כיסוי בין שורות במטעים, שמירת כתמים טבעיים במרחב החקלאי  
**דיון ומסקנות:** לממשקים בעלי השפעה מרחבית, היוצרים שילוב בין בתי גידול טבעיים לשטחים חקלאיים (כמו: משוכות חיות או גידולי כיסוי) יש פוטנציאל הגבוהה ביותר לשימור מגוון ביולוגי. פעולות הממשקיות השוטפות בשדה: ריסוס, פליחת קרקע, דישון - הינן בעלות השפעות מעורבות ואין ראיות חד משמעיות שיש להן השפעה חיובית על שמירת המגוון ביולוגי. בסיכום המחקר זהו פערי ידע וצורכי מחקר עתידים בתחום. השלב הבא במחקר הינו ביצוע הערכה כלכלית של הממשקים בעלי הראיות המוצקות ביותר בכדי להשלים את בניית מערך הידע עבור חקלאות תומכת מגוון ביולוגי בישראל.

**תרומת המחקר:** זיהוי ממשקים המסייעים לשמירה מגוון ביולוגי במשקים חקלאיים, ואינם פוגעים – או אף תורמים לכלכלת הייצור, כך שניתן יהיה לקדם אותם בחקלאות בישראל; ופיתוח מערך הדרכה והכשרה שיאפשר להטמיע את הממשקים הללו במשקים החקלאיים בצורה מתאימה.